三月二日泛舟下延平晚泊西芹
作者：陳淵
朝代：宋

paragraphs: 扁舟劣容身，風浪困掀簸。
曲肱游華胥，夢斷千山過。
縱横波間石，滿目牛羊卧。
秋毫儻不支，巨艦忽已破。
篙師號神逸，却立變衰懦。
我豈未之思，懸知無可奈。
此生足驚憂，似爲天所癉。
那能一生死，且復耐摧挫。
日暮同濟人，舉酒紛相賀。
一笑盡餘觴，歌罷無予和。